Broj: 711-I-371-P-68-19/20-07-19

Zagreb, 31. siječnja 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13.,57/15. i 98/19, u daljnjem tekstu: ZSSI), povodom neanonimne prijave protiv **dužnosnika Stjepana Sirovca, zamjenika općinskog načelnika Općine Radoboj,** na 76. sjednici, održanoj 31. siječnja 2020.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Stjepana Sirovca, zamjenika općinskog načelnika Općine Radoboj, neće se pokrenuti, s obzirom da iz prikupljenih podataka i dokumentacije, vezano za okolnost da dužnosnik uz obnašanje dužnosti zamjenika općinskog načelnika Općine Radoboj istovremeno obnaša funkciju ravnatelja Županijske uprave za ceste Krapinsko-zagorske županije, ne proizlazi da je u postupanju dužnosnika došlo do moguće povrede odredbi ZSSI-a.**

Obrazloženje

Povjerenstvo je dana 01. ožujka 2019.g. zaprimilo neanonimnu prijavu mogućeg sukoba interesa, podnesenu protiv dužnosnika Stjepana Sirovca, zamjenika općinskog načelnika Općine Radoboj. Prijava je u knjizi ulazne pošte Povjerenstva zaprimljena pod brojem 711-U-1045-P-68/19-01-4, a povodom koje je otvoren predmet broj P-68/179.

U prijavi se u bitnom navodi da je Županijska skupština Krapinsko-zagorske županije, na svojoj 12. sjednici, održanoj 14. veljače 2019.g. donijela rješenje o imenovanju Stjepana Sirovca iz Radoboja za ravnatelja Županijske uprave za ceste Krapinsko-zagorske županije ( dalje u tekstu; ŽUC KZŽ). U prijavi se navodi kako se radi o javnoj ustanovi čiji je osnivač Krapinsko-zagorska županija te da je u trenutku prijave za natječaj odnosno u trenutku imenovanja Stjepan Sirovec obnašao funkciju zamjenika općinskog načelnika Općine Radoboj. Nadalje, u prijavi se navodi kako ŽUC KZŽ upravlja sa 665 km županijskih i lokalnih cesta na području svih općina i gradova u Krapinsko-zagorskoj županiji te da ravnatelj ŽUC KZŽ-a Upravnom vijeću predlaže plan radova koji obuhvaća redovito održavanje svih cesta i izvanredne radove koje treba planirati u koordinaciji sa čelništvom općina i gradova, jer se velikim dijelom u trupovima cesta nalaze vodovod, kablovi za struju itd. što je u odgovornosti jedinica lokalne samouprave. Navodi se i kako ŽUC KZŽ upravlja sa cca. 24 km županijskih i lokalnih cesta na području općine Radoboj te da se svake godine 500-600.000,00 kuna ulaže u redovito održavanje tih prometnica te otprilike isto toliko i za njihovo izvanredno održavanje. Isto tako, navodi se i kako je trenutno u pripremi zajednički projekt izmještanja dijela jedne županijske ceste za koji Općina plaća izradu projektne dokumentacije. Podnositelj nadalje navodi kako ravnatelj ŽUC KZŽ-a procjenjuje i predlaže koliki iznos godišnjeg financiranja radova izvanrednog održavanja će se usmjeriti na teritorij pojedine općine/grada. Podnositelj ističe kako iz svega navedenog u prijavi proizlazi da je postojao, a i da vjerojatno postojiposlovni odnos između ŽUC KZŽ-a i Općine Radoboj te da prijelaz dužnosnika sa položaja na kojem je obnašao dužnost u pravnu osobu s kojom je tijelo vlasti u kojoj je dužnost obnašao u poslovnom odnosu, izaziva sumnju u nepristranost postupanja tog dužnosnika. U prilogu očitovanja dostavljena su ranije donesena mišljenja Povjerenstva o takvoj i sličnoj vrsti postupanja dužnosnika.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu odredbi navedenog Zakona. Uvidom u Registar dužnosnika utvrđeno je da je Stjepan Sirovec obnašao dužnost zamjenika općinskog načelnika Općine Radoboj od 31. svibnja 2013. do 25. svibnja 2017. te ponovno od 26, svibnja 2017.g. Stoga je Stjepan Sirovec, povodom obnašanja navedene dužnosti, dužan postupati sukladno odredbama ZSSI-a.

Člankom 39. stavkom 1. ZSSI-a, propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku. Sukladno stavku 4. istog članka jamči se zaštita anonimnosti podnositelju prijave.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti. Prema tome, zapreka iz ove odredbe ne primjenjuje se na dužnosnike koji svoju dužnost obnašaju volonterski.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima. Ova zabrana propisana je beziznimno neovisno o tome obnaša li dužnosnik svoju dužnost profesionalno ili volonterski.

Člankom 7. propisana su zabranjena djelovanja dužnosnika. Pored ostalog, dužnosnicima je zabranjeno: zlouporabiti posebna prava dužnosnika koja proizlaze ili su potrebna za obavljanje dužnosti – točka c), primiti dodatnu naknadu za obnašanje dužnosti – točka d), utjecati na odluku nekog tijela ili osobe radi osobnog probitka ili probitka povezane osobe - točka e) te utjecati na dobivanje poslova ili ugovora o javnoj nabavi – točka g).

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istoga članka ZSSI-a propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Povjerenstvo je, radi provjere upućuju li navodi iz predmetne prijave na moguće povrede ZSSI-a, izvršilo uvid u izvješće o imovinskom stanju dužnosnika Stjepana Sirovca, uvid u Statut i službenu mrežnu stranicu ŽUC KZŽ-a, uvid u izvadak iz sudskog registra za ŽUC KZŽ te je zatražilo potrebne podatke i dokumentaciju od Općine Radoboj i od Županijske uprave za ceste Krapinsko-zagorske županije.

Dužnosnik Stjepan Sirovec je 29. travnja 2019.g. Povjerenstvu podnio izvješće o imovinskom stanju povodom promjene. U izvješću je, pored ostalog, prijavio podatak da navedenu dužnost obnaša volonterski, kao i da uz dužnost obavlja drugi stalni posao i to na radnom mjestu ravnatelja ŽUC KZŽ-a od 15. veljače 2019.g.

Uvidom u Statut ŽUC KZŽ-a, Povjerenstvo je utvrdilo da je člankom 11. Statuta propisano kako ŽUC KZŽ-om upravlja Upravno vijeće koje broji 5 članova u koje se imenuju četiri predstavnika iz Krapinsko-zagorske županije te jedan predstavnik radnika ŽUC KZŽ-a. Nadalje, istim člankom propisano je da predstavnike Krapinsko-zagorske županije u Upravno vijeće imenuje Županijska skupština, a predstavnika radnika imenuju radnici u skladu sa Zakonom. Člankom 16. Statuta propisano je da ŽUC KZŽ-om rukovodi ravnatelj sukladno odlukama Upravnog vijeća. Ravnatelj se imenuje na temelju javnog natječaja i mandat mu traje četiri godine uz mogućnost ponovnog izbora. Člankom 17. Statuta propisano je da ravnatelj ne može bez posebne ovlasti Upravnog vijeća ili osnivača nastupati kao druga ugovorna strana i sa ŽUC KZŽ-om sklapati ugovore u svoje ime i za svoj račun, u svoje ime, a za račun drugih osoba ili u ime i za račun drugih osoba. Člankom 18. Statuta propisano je da ravnatelja imenuje i razrješava Županijska skupština na prijedlog Upravnog vijeća. Člankom 20. propisano je da je ravnatelj dužan najmanje jednom godišnje podnijeti Upravnom vijeću i Osnivaču izvješće o izvršavanju godišnjih planova građenja i održavanja županijskih i lokalnih cesta.

Uvidom u službene mrežne stranice ŽUC KZŽ-a Povjerenstvo je utvrdilo da su predstavnici županije u Upravnom vijeću ŽUC KZŽ-a ……………….. kao predsjednik Upravnog vijeća, …………….., ………….. i …………………… kao članovi te ………………….. kao predstavnik radnika.

Uvidom izvadak iz sudskog registra Trgovačkog suda u Zagrebu, Povjerenstvo je utvrdilo da je u isti pod matičnim brojem subjekta 080140863, OIB: 43706413013, upisana ustanova Županijska uprava za ceste Krapinsko-zagorske Županije sa sjedištem u Pregradi. Nadalje, u sudskom registru kao jedini osnivač/član društva upisana je Krapinsko-zagorska županija, a kao osoba ovlaštena za zastupanje naveden je Stjepan Sirovec kao ravnatelj društva. Ujedno utvrđeno je da je ŽUC KZŽ pravna osoba od posebnog interesa za Krapinsko-zagorsku županiju od 08. srpnja 2011.g.

Na traženje Povjerenstva, ŽUC KZŽ dostavilo je tražene podatke i dokumentaciju dopisom od 10. lipnja 2019.g. U dopisu se navodi podatak da je Stjepan Sirovec zasnovao radni odnos u ŽUC KZŽ-u s danom 15. veljače 2019.g. u svojstvu ravnatelja te da navedena ustanova od dana 15. veljače 2019.g., pa nadalje nije stupila u poslovne odnose s Općinom Radoboj u pogledu sufinanaciranja radova održavanja cesta i komunalne infrastrukture niti u pogledu izmještanja javnih cesta na području Općine Radoboj. Nadalje, navodi se kako je ŽUC KZŽ dužna u sklopu svoje redovite djelatnosti obavljati potrebne radove u svrhu sigurnog odvijanja prometa na svim javnim cestama u Županiji. Navodi se i kako Upravno vijeće ŽUC KZŽ-a donosi „plan radova redovitog i izvanrednog održavanja županijskih i lokalnih cesta na području Krapinsko-zagorske županije“ temeljem potreba na terenu i uz suglasnost stručnih osoba ŽUC KZŽ-a. Plan radova redovitog i izvanrednog održavanja županijskih i lokalnih cesta na području Krapinsko-zagorske županije usvojen je od strane Upravnog vijeća za 2019.g. Iz navedenog plana, dostavljenog u prilogu očitovanja, razvidno je da je predviđena sanacija propusta „Gornja Šemnica“ koja se nalazi na području Općine Radoboj na županijskoj cesti III kategorije, oznake 2122 u iznosu od 120.000,00 kuna. Proektiranje i dimenzioniranje navedenog projekta učinjeno je u suradnji s Hrvatskim vodama te se isto planira za 2020.godinu. Isto tako, iz dostavljenog Plana razvidno je da se planira uređenje oborinskih voda u iznosu od 200.000,000 u naselju Lopatice na području Općine Radoboj kao i na ostalih pet lokacija diljem županije.

Na traženje Povjerenstva, Općina Radoboj dostavila je tražene podatke dopisom KLASA: 023-05/19-01/002, URBROJ: 2140/04-19-2 od 02. srpnja 2019.g. U dopisu je potvrđen podatak da je Stjepan Sirovec zamjenik općinskog načelnika Općine Radoboj dužnost obavljao profesionalno do 14. veljače 2019.g. Nadalje, navodi se da je Skupština Krapinsko-zagorske županije na svojoj sjednici dana 14. veljače 2019.g. raspravljala o prijedlogu Upravnog vijeća te je za ravnatelja ŽUC KZŽ-a imenovala Stjepana Sirovca s početkom rada 15. veljače 2019.g nakon čega je Stjepan Sirovec Jedinstvenom upravnom odjelu Općine Radoboj podnio dana 15. veljače 2019.g. pisanu obavijest da prestaje profesionalno obavljati dužnost s danom 14. veljače 2019.g. Nadalje, navodi se kako je Jedinstveni upravni odjel Općine Radoboj izvršio prijavu prestanka mirovinskog osiguranja te od 14. veljače 2019.g. te da Stjepan Sirovec ne prima naknadu za volontersko obnašanje dužnosti zamjenika općinskog načelnika. Nadalje, navodi se i kako Općina Radoboj nije od 31. svibnja 2015.g. stupila u poslovne odnose s ŽUC KZŽ-om jedino je 2015.g.pokrenula inicijativu za izgradnju kružnog raskrižja i obilaznice s komunalnom infrastrukturom oko crkve Presvetog Trojstva u Radoboju pri čemu je Općina imala ulogu posrednika u postizanju sporazuma sa Župom Presvetog Trojstva Radoboj vezano za stjecanje prava građenja u korist ŽUC KZŽ-a. Isto tako navodi se da Općina Radoboj i ŽUC KZŽ nisu u poslovnom ugovornom odnosu.

Slijedom navedenog, Povjerenstvo je razmotrilo navod iz prijave te je na temelju prikupljenih podataka utvrdilo da dužnosnik Stjepan Sirovec u navedenoj ustanovi ne obavlja funkciju člana uprave, odnosno da radno mjesto ravnatelja ne predstavlja upravljačku funkciju te je stoga utvrđeno da iz postupanja dužnosnika ne proizlazi moguća povreda članka 14. stavka 1. ZSSI-a.

Nadalje, Povjerenstvo je razmotrilo proizlaze li i neke druge moguće povrede odredbi ZSSI-a, vezano za okolnost da je dužnosnik Stjepan Sirovec, istovremeno uz obnašanje dužnosti zamjenika načelnika Općine Radoboj, u stalnom radnom odnosu u ŽUC KZŽ.

S obzirom da je na temelju prikupljenih podataka utvrđeno da dužnosnik Stjepan Sirovec dužnost zamjenika općinskog načelnika Općine Radoboj obnaša volonterski odnosno da dužnost ne obnaša profesionalno, pa da posljedično nije bio dužan podnijeti zahtjev Povjerenstvu da utvrdi da istovremeno obavljanje poslova u smislu stalnog zanimanja radi ostvarivanja prihoda u ŽUC KZŽ-u ne utječe na zakonito obnašanje navedene dužnosti, Povjerenstvo je utvrdilo da iz postupanja dužnosnika ne proizlazi moguća povreda članka 13. stavka 2. ZSSI-a.

Nadalje, Povjerenstvo je utvrdilo da dužnosnik, kao ravnatelj ŽUC KZŽ-a ne može bez posebne ovlasti Upravnog vijeća ili osnivača nastupati kao druga ugovorna strana i sa ŽUC KZŽ-om sklapati ugovore u svoje ime i za svoj račun, u svoje ime, a za račun drugih osoba ili u ime i za račun drugih osoba. Stoga budući da dužnosnik ne obavlja niti je obavljao funkciju predstavnika Krapinsko-zagorske županije u Upravnom vijeću predmetne ustanove, u kojem bi slučaju bio u situaciji potencijalnog sukoba interesa prilikom donošenja odluka Upravnog vijeća ustanove kojima se izravno ili neizravno odlučuje o poslovima ŽUC KZŽ-a s drugim pravnim subjekima. S obzirom da je na temelju prikupljenih podataka i dokumentacije utvrđeno da dužnosnik Stjepan Sirovec nije član Upravnog vijeća ustanove Povjerenstvo je utvrdilo da se dužnosnik ne nalazi u situaciji potencijalnog sukoba interesa u smislu članka 2. stavka 2. ZSSI-a na opisani način. Ujedno, s obzirom na činjenicu da dužnosnik Stjepan Sirovec ne obavlja funkciju predstavnika Krapinsko-zagorske županije u Upravnom vijeću ustanove, posljedično niti ne prima naknadu za ovu funkciju te je stoga Povjerenstvo utvrdilo da iz postupanja dužnosnika ne proizlazi niti moguća povreda članka 7. točke d) ZSSI-a.

Slijedom svega navedenog, Povjerenstvo je utvrdilo da, vezano za okolnost da je dužnosnik Stjepan Sirovec, istovremeno uz obnašanje dužnosti zamjenika općinskog načelnika Općine Radoboj, u radnom odnosu u ustanovi ŽUC KZŽ, ne proizlazi da je u postupanju dužnosnika došlo do moguće povrede odredbi ZSSI-a odnosno da se dužnosnik nalazi u situaciji sukoba interesa, jer poslovi koje dužnosnik obavlja u navedenoj ustanovi nisu poslovi upravljanja već poslovi rukovođenja odnosno provođenja odluka donesenih od strane Upravnog vijeća.

Stoga je Povjerenstvo, na temelju članka 39. stavka 1. ZSSI-a, donijelo odluku da neće pokrenuti postupak sukoba interesa protiv dužnosnika Stjepana Sirovca, kao u izreci.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Stjepan Sirovec, na adresu prebivališta
2. Na znanje podnositelju prijave
3. Objava na internetskoj stranici Povjerenstva
4. Pismohrana